CELEX: 52010XG1130(02)
Language: sk
Date: 2010-11-18
Title: Závery Rady z  18. novembra 2010 o príležitostiach a výzvach pre európske kiná v digitálnej ére

30.11.2010   
            
            
               SK
            
            
               Úradný vestník Európskej únie
            
            
               C 323/15
            
         Závery Rady z 18. novembra 2010 o príležitostiach a výzvach pre európske kiná v digitálnej ére
   2010/C 323/05
   RADA EURÓPSKEJ ÚNIE,
   1.   SO ZRETEĽOM NA:
   
               —
            
            
               pracovný dokument útvarov Komisie z 2. júla 2010 o výzvach pre európske filmové dedičstvo pochádzajúce z analógovej a digitálnej éry (druhá správa o vykonávaní odporúčania o filmovom dedičstve) (1),
            
         
               —
            
            
               oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov „Digitálna agenda pre Európu“ (2), a predovšetkým jej vyhlásenie, že „podpora digitalizácie kín je potrebná na zachovanie kultúrnej rozmanitosti“,
            
         
               —
            
            
               zelenú knihu Komisie z 27. apríla 2010 s názvom Uvoľnenie potenciálu kultúrneho a kreatívneho priemyslu (3),
            
         
               —
            
            
               Dohovor UNESCO z 20. októbra 2005 o ochrane a podpore rozmanitosti kultúrnych prejavov (4),
            
         2.   SO ZÁUJMOM VÍTA:
   
               —
            
            
               oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov o príležitostiach a výzvach pre európske kiná v digitálnom veku (5).
            
         3.   KONŠTATUJE, ŽE:
   
               —
            
            
               digitálne technológie ponúkajú nové možnosti pre distribúciu filmov, ako aj pre kiná, v ktorých sa vysielajú autorské filmy, a kiná, ktoré sa nachádzajú v menej osídlených oblastiach, čím prispievajú k dosahovaniu európskych a národných cieľov, pokiaľ ide o podporu európskych diel a prístup k nim, o podporu kultúrnej a jazykovej rozmanitosti a sociálnu súdržnosť,
            
         
               —
            
            
               európsky trh premietania filmov je rozdrobený, a to znamená viacero výziev, ktoré môžu mať vplyv na definovanie a vykonávanie národných a/alebo európskych plánov prechodu k digitalizácii kín,
            
         
               —
            
            
               s digitalizáciou kín súvisia značné náklady, ktoré znášajú prevádzkovatelia, zároveň však niektorí distribútori môžu finančné prostriedky ušetriť vďaka nižším cenám digitálnych kópií. V snahe zmierniť túto asymetriu vznikli na trhu modely financovania digitalizácie kín využívajúce súkromné finančné prostriedky, ako napr. tzv. modely poplatkov za virtuálne kópie (6). Tieto modely však nie vždy vyhovujú malým kinám, hlavne kinám s jedným premietacím plátnom, kinám, v ktorých sa premietajú autorské filmy a/alebo filmové dedičstvo, a kinám špecializujúcim sa na reprízy. Tieto kiná preto môžu mať väčšie finančné problémy pri získavaní vybavenia na digitálne premietanie, a to aj napriek tomu, že zohrávajú dôležitú sociálnu a kultúrnu úlohu, napr. v menej osídlených oblastiach, kde sú kultúrne podujatia zriedkavejšie.
            
         4.   V TOMTO KONTEXTE ZDÔRAZŇUJE, ŽE:
   
               —
            
            
               digitálne premietanie umožňuje pružnejšie a lacnejšie využívanie rôznych jazykových verzií (vrátane titulkovania a dabovania) a techník zvukového opisu, a tým prispieva k lepšej dostupnosti a obehu diel vrátane diel z krajín alebo regiónov, ktorých jazyky sú menej rozšírené,
            
         
               —
            
            
               digitalizácia kín ponúka európskym kinám nebývalé príležitosti, ale môže znamenať aj reštrukturalizáciu trhu, ktorej vplyv na uvedené kiná bude nerovnomerný, čo bude prekážkou rozmanitosti ponúkaných filmov a prístupu k filmovej tvorbe pre časť obyvateľstva. Mohla by predstavovať aj ohrozenie sociálnej súdržnosti v tom rozsahu, v akom v určitých regiónoch kiná zohrávajú dôležitú úlohu miest pre stretnutia a kontakty. Nakoniec, mohla by vyvolať aj sociálne náklady, hlavne v súvislosti so zamestnanosťou v technických odboroch a v sektore prevádzkovateľov kín,
            
         
               —
            
            
               digitalizácia kín tiež ponúka príležitosti, pokiaľ ide o podporu európskeho filmového dedičstva a prístup k nemu. Z tohto dôvodu sú potrebné primerané opatrenia na všetkých úrovniach, aby sa tieto príležitosti využili v maximálnej miere, a to aj na vzdelávacie účely,
            
         
               —
            
            
               s cieľom čo najviac uľahčiť prechod k digitálnemu premietaniu bude potrebné zhromaždiť finančné prostriedky a zabezpečiť ich flexibilitu, a to bez ohľadu na to, či ide o prostriedky zo súkromných alebo verejných zdrojov, z miestnych, národných alebo európskych zdrojov, aby rozličné typy kín mohli dostať podporu prispôsobenú ich konkrétnej situácii.
            
         5.   UZNÁVA, ŽE:
   
               —
            
            
               digitalizácia kín si popri samotnom premietacom vybavení (server, ozvučenie, plátno, úprava premietacej miestnosti atď.) vyžaduje aj celý súbor vybavenia a nástrojov,
            
         
               —
            
            
               životnosť takéhoto vybavenia zatiaľ nie je známa, čo vyvoláva otázky týkajúce sa nákladov na údržbu a financovania obnovenia a/alebo výmeny tohto vybavenia v strednodobom a dlhodobom horizonte vrátane prípadnej migrácie digitálnej produkcie na iné formáty.
            
         6.   V TOMTO KONTEXTE VYJADRUJE PRESVEDČENIE, ŽE:
   
               —
            
            
               prechod k digitalizácii kín je naliehavý a nevyhnutný. Verejné politiky by tento prechod mali podporovať a zohľadňovať nasledujúce všeobecné ciele:
               
                           —
                        
                        
                           zabezpečenie prístupu k európskym dielam vrátane diel predstavujúcich európske filmové dedičstvo a ich podpora,
                        
                     
                           —
                        
                        
                           podpora kultúrnej a jazykovej rozmanitosti, konkrétne zlepšovaním obehu diel,
                        
                     
                           —
                        
                        
                           posilnenie konkurencieschopnosti európskych subjektov zapojených do procesu digitalizácie,
                        
                     
                           —
                        
                        
                           prispievanie k sociálnej súdržnosti, a to aj prostredníctvom existencie pestrej škály kín v celej Európskej únii.
                        
                     
         7.   VÍTA ZÁMER KOMISIE:
   
               —
            
            
               vykonávať akčný plán prechodu k digitálnemu premietaniu v európskych kinách, ako sa uvádza v oznámení o príležitostiach a výzvach pre európske kiná v digitálnej ére, a najmä:
               
                           —
                        
                        
                           do konca roku 2010 začať v rámci existujúceho programu MEDIA s realizáciou nového mechanizmu podpory digitalizácie kín uvádzajúcich významný podiel nadnárodných európskych diel,
                        
                     
                           —
                        
                        
                           v roku 2011 preskúmať možnosť poskytnúť prevádzkovateľom kín prístup k záručnému fondu pre výrobu v rámci programu MEDIA alebo nájsť podobný spôsob na uľahčenie ich prístupu k úverom,
                        
                     
                           —
                        
                        
                           v roku 2011 prijať odporúčanie o podpore digitalizácie európskych kín,
                        
                     
                           —
                        
                        
                           v budúcom oznámení o kinách v roku 2012 navrhnúť primerané usmernenia na posúdenie podpory pre digitalizáciu kín z verejných zdrojov.
                        
                     
         8.   VYZÝVA ČLENSKÉ ŠTÁTY, ABY:
   
               —
            
            
               zvážili potrebu podpory digitalizácie kín, zohľadňujúc uvedené ciele vo všeobecnom záujme,
            
         
               —
            
            
               v tomto kontexte a v súlade s európskymi pravidlami v oblasti hospodárskej súťaže posúdili vykonávanie podporných programov v oblasti digitalizácie kín z hľadiska doplnenia financovania prostriedkami zo súkromných zdrojov. Tieto plány by mali zohľadňovať osobitosti každého členského štátu. Existujú takéto možnosti:
               
                           a)
                        
                        
                           podpora pre kiná, ktoré nie sú schopné znášať náklady na digitalizáciu, aby boli vybavené digitálnou technológiou, a umožniť im udržať si konkurencieschopnosť voči kinám, ktoré môžu využiť na svoje vybavenie napríklad modely VPF;
                        
                     
                           b)
                        
                        
                           podpora pre kiná nachádzajúce sa v menej osídlených oblastiach, kde sú kultúrne podujatia zriedkavejšie;
                        
                     
                           c)
                        
                        
                           podpora pre kiná, ktoré šíria európske diela napríklad tak, že vo svojom programe ponúkajú výrazný podiel európskych diel;
                        
                     
                           d)
                        
                        
                           podpora pre filmové knižnice a kiná zamerané na filmové dedičstvo v súlade so závermi Rady z 18. novembra 2010 o európskom filmovom dedičstve vrátane výziev digitálnej éry (7);
                        
                     
                           e)
                        
                        
                           podpora organizácia mechanizmov solidarity medzi distribútormi a prevádzkovateľmi kín a/alebo medzi prevádzkovateľmi kín;
                        
                     
                           f)
                        
                        
                           nabádanie malých kín, aby sa spájali a spoločne si rozdeľovali náklady na digitálne vybavenie,
                        
                     
         
               —
            
            
               zvážili myšlienku, že štátna pomoc pre filmy bude závisieť od vytvorenia digitálnej vzorovej kópie, aby sa zvýšila celková ponuka digitalizovaných európskych diel,
            
         
               —
            
            
               preskúmali, akým spôsobom by sa mohli podľa potreby využívať štrukturálne fondy Európskej únie na financovanie projektov digitalizácie a iniciatív týkajúcich sa stáží.
            
         9.   VYZÝVA ČLENSKÉ ŠTÁTY A KOMISIU, ABY V RÁMCI SVOJICH PRÁVOMOCÍ:
   
               —
            
            
               zohľadňujúc existujúce normy ISO pre premietanie v digitálnych kinách ďalej posúdili možnosti, ako dosiahnuť potrebné a primerané výsledky, pokiaľ ide o kvalitu premietania a obeh filmov, ktoré by spĺňali príslušné nároky. To by sa malo uskutočňovať v súlade so zásadou technickej neutrality,
            
         
               —
            
            
               zohľadnili, že technológia sa neustále vyvíja a obnovuje a že problémy týkajúce sa financovania digitálneho premietania sa nebudú obmedzovať len na súčasné obdobie prechodu,
            
         
               —
            
            
               v možnej miere a s ohľadom na pravidlá hospodárskej súťaže zabezpečili, že vykonávanie mechanizmov financovania digitalizácie kín zo súkromných aj verejných zdrojov nebude prekážkou v tom, aby si prevádzkovatelia kín mohli slobodne voliť program,
            
         
               —
            
            
               podporovali zavádzanie programov rekvalifikácie a odbornej prípravy v oblasti digitálnych technológií, konkrétne pre majiteľov kín a distribútorov, a hlavne pokiaľ ide o premietanie, nové podnikateľské modely pre digitálne kiná, marketing alternatívneho repertoáru a technickú údržbu,
            
         
               —
            
            
               preskúmali možnosti uľahčenia prístupu k úverom pre prevádzkovateľov kín a iné spoločnosti zapojené do prechodu na digitálne premietanie, predovšetkým prostredníctvom Európskej investičnej banky, keď takéto riešenie bude možné.
            
         
      (1)  Dokument SEK(2010) 853 v konečnom znení.
   
      (2)  Dokument KOM(2010) 245 v konečnom znení.
   
      (3)  Dokument KOM(2010) 183 v konečnom znení.
   
      (4)  Rozhodnutie Rady 2006/515/ES z 18. mája 2006 o uzavretí Dohovoru o ochrane a podpore rozmanitosti kultúrnych prejavov (Ú. v. EÚ L 201, 25.7.2006, s. 15).
   
      (5)  Dokument KOM(2010) 487 v konečnom znení.
   
      (6)  Model poplatkov za virtuálne kópie (VPF – Virtual Print Fee) je založený na vstupe investorov/integrátorov ako tretej strany s cieľom riešiť otázku rozdelenia nákladov a zisku. Tieto tretie strany vo forme poplatkov za virtuálne kópie vyberajú (časť) z úspor distribútorov s cieľom prispieť na digitálne vybavenie zúčastňujúcich sa kín.
   
      (7)  Dokument 14711/10.